Þingræður haldnar á Alþingi Íslendinga



Herra forseti. Frá því að 2. umr. var lokið í þessari hv. deild og þar til 3. umr. er nú að hefjast hef ég rætt við flm. þeirrar brtt. sem hér var kynnt við 2. umr., hv. þm. Eið Guðnason. Ég tel að það sé nauðsynlegt að þau mál, sem hann hreyfir með þessari brtt., fái rækilega skoðun og hef sjálfur verið því fylgjandi að Ríkisútvarpið fengi að njóta þessara tekna í ríkara mæli en gert hefur verið áður. Ég tel að við ættum í sameiningu að skoða þetta mál við betra tækifæri og við hagstæðari kringumstæður en eru hér á lokadögum þingsins og það sé vænlegri leið til að ná árangri í þessu efni. Ég mælist að því mæltu til þess við hv. flm., að hann dragi till. til baka og við sameinumst um að skoða þetta mál vel og rækilega.



Herra forseti. Ég lít svo á, eftir yfirlýsingu hv. 11. þm. Reykv., að í orðum hans felist viljayfirlýsing um að vinna að því að kanna með hverjum hætti unnt verði að tryggja Ríkisútvarpinu þessar tolltekjur að nýju. Í trausti þess, að það mál nái fram að ganga með ágætri samvinnu við hann og fjmrh., dreg ég þessa till. til baka.



Herra forseti. Í meðferð þessarar deildar á frv. kom fram það sjónarmið, að e. t. v. væri of sterkt að orði kveðið í frv. með því að gefa heitið „námsskrá“ þeirri athugun sem lagt er til að fram fari á starfsháttum, markmiðum og leiðum í dagvistarstofnunum. Nefndin hefur því orðið sammála um að leggja til að orðinu „námsskrá“ verði breytt í starfsáætlun því að það gefi raunsannari mynd af því sem verið er að leggja til. Hugsunin er sú, bæði í frv. og þessari brtt., að fyrir liggi einhvers konar lýsing á því, hvers konar starf eigi að fara fram í þeim stofnunum þar sem um 20 þús. börn eða rúmlega það hér á landi eru daglega í gæslu. Nauðsynlegt sé að starfsfólk þessara stofnana hafi ákveðna mynd af því, hvers konar markmiðum því er ætlað að þjóna með leiðbeiningum sínum og umönnun með börnunum. Þess vegna leggjum við til að frv. verði samþykkt með þeirri brtt. sem við flytjum í nál., að í stað orðsins „námsskrá“ komi: starfsáætlun.



Herra forseti. Það frv., sem hér er til umr., var flutt af fjórum þm. og var Sigurlaug Bjarnadóttir 1. flm. þess. Í frv. er kveðið á um að sá hluti kostnaðarverðs vöru, sem stafar af flutningi hennar milli staða innanlands, skuli ekki mynda stofn til söluskatts, skuli söluskattsskyldum aðilum heimilt að draga aðkeyptan flutningskostnað innanlands vegna söluskattsskyldra söluvara frá heildarveltu áður en söluskatti eru gerð skil. Það kom fram hér í hv. deild fyrr í dag, að breytingar á lögum um söluskatt eru mjög flóknar, sérstaklega ef gera á viðamiklar undanþágur frá greiðslu söluskatts hjá aðilum sem að öðru leyti eiga að greiða söluskatt af viðskiptum sínum, þjónustu eða framleiðslu. Þetta mál, sem hér er til umr., hefur áður komið til meðferðar hér á þingi og þá hefur komið fram, bæði í formlegum umræðum og eins við umfjöllun málsins í nefndum, að hér er kveðið á um mjög flókin atriði sem vafasamt er að hægt sé að framkvæma með góðu móti þótt margir hafi fullan vilja á því að létta undir með þeim sem búa langt frá upphafsstað vörunnar, hvort sem það er framleiðslustaður eða innflutningshöfn, og séu þess vegna reiðubúnir að skoða þetta mál nánar. Við í meiri hl. fjh.- og viðskn. teljum hins vegar nauðsynlegt að málið fái víðtækari athugun en hér hefur verið mögulegt að framkvæma, og í trausti þess, að slík athugun fari fram á vegum réttra aðila sem til þess hafa góða þekkingu og víðtæka reynslu í framkvæmd ákvæða af þessu tagi, leggur meiri hl. n. til að frv. verði vísað til ríkisstj.



Herra forseti. Málum er svo háttað, að þegar vara er flutt t. d. frá Reykjavík út á landsbyggðina leggst að sjálfsögðu á hana flutningskostnaður en á þann flutningskostnað leggst söluskattur. Hvort tveggja leggst ofan á verð vörunnar kominnar á staðinn. Síðan kemur álagning og svo söluskattur aftur. Þannig er um að ræða tvöfalda söluskattsálagningu ofan á þann flutningskostnað, sem leggst á vöru, og gerir vöruna þeim mun dýrari. Þetta er mál sem ýmsir þm. af landsbyggðinni hafa haft áhuga á að leiðrétta, að ríkissjóður sé ekki að gera þessa vöru enn þá dýrari fyrir fólkið í dreifbýlinu með því að tvíleggja söluskatt á þann hluta af kostnaði vörunnar sem er flutningskostnaður. Þetta frv. gengur út á að leiðrétta þetta misrétti. Þetta er mjög einfalt mál og augljóst og þess vegna leggjum við til að frv. verði samþykkt.



Herra forseti. Það hefur orðið samkomulag um það í iðnn. Ed. að draga brtt. á þskj. 982 til baka.